
Písomná informácia pre používateľa

Viregyt-K 
Kapsuly

amantadini hydrochloridum

Pozorne si prečítajte celú písomnú informáciu predtým, ako začnete užívať tento liek, pretože obsahuje pre vás dôležité informácie.
· Túto písomnú informáciu si uschovajte. Možno bude potrebné, aby ste si ju znovu prečítali.
· Ak máte akékoľvek ďalšie otázky, obráťte sa na svojho lekára alebo lekárnika.
· Tento liek bol predpísaný iba vám. Nedávajte ho nikomu inému. Môže mu uškodiť, dokonca aj vtedy, ak má rovnaké príznaky ochorenia ako vy.
· Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii pre používateľa. Pozri časť 4.


V tejto písomnej informácií pre používateľa sa dozviete: 
1.	Čo je Viregyt-K a na čo sa používa
2.	Čo potrebujete vedieť predtým, ako užijete Viregyt-K 
3.	Ako užívať Viregyt-K
4.	Možné vedľajšie účinky
5.	Ako uchovávať Viregyt-K
6.	Obsah balenia a ďalšie informácie


1.	Čo je Viregyt-K a na čo sa používa

Viregyt-K je dopamínergný liek, čo znamená, že môže zvyšovať hladiny určitých chemických látok, ktoré prenášajú impulzy v nervovom systéme, vrátane mozgu.Viregyt-K má aj protivírusové účinky.

Viregyt-K sa používa na:
• liečbu Parkinsonovej choroby rôzneho pôvodu. Zlepšuje ovládanie svalov, zmierňuje stuhnutosť,
  trasenie a šúchavú chôdzu
• prevenciu určitého typu chrípkovej infekcie (chrípka typu A).


2.	Čo potrebujete vedieť predtým, ako užijete Viregyt-K

Neužívajte Viregyt-K:
· ak ste alergický na amantadín alebo na ktorúkoľvek z ďalších zložiek tohto lieku  (uvedených v časti 6)
· ak mávate kŕče, záchvaty (konvulzie), napríklad epilepsiu
· ak ste niekedy v minulosti mali vred žalúdka
· ak máte závažné ochorenie obličiek
· ak ste tehotná alebo sa snažíte otehotnieť (pozri časť 2 Tehotenstvo a dojčenie)
· ak dojčíte (pozri časť 2 Tehotenstvo a dojčenie).

Ak sa vás čokoľvek z uvedeného týka, alebo si nie ste istý, poraďte sa so svojím lekárom alebo lekárnikom predtým, ako začnete Viregyt-K užívať.

Upozornenia a opatrenia
Predtým, ako začnete užívať Viregyt-K, obráťte sa na svojho lekára alebo lekárnika.

Pred užitím Viregytu-K, povedzte svoju lekárovi:
· ak máte akékoľvek ochorenie pečene alebo obličiek
· ak ste v minulosti mali ochorenie srdca alebo ciev
· ak v súčasnosti máte ťažkosti so srdcom, srdcové zlyhanie (ťažkosti so srdcom, ktoré spôsobujú dýchavičnosť alebo opuch členkov) 
· ak máte akékoľvek duševné ochorenie napríklad schizofréniu alebo demenciu
· ak máte zvýšený očný tlak (glaukóm).
 
Ak sa vás čokoľvek z vyššie uvedeného týka, alebo si nie ste istý, poraďte sa so svojím lekárom alebo lekárnikom predtým, ako začnete Viregyt-K užívať. 

Môže sa vyskytnúť nezvyčajne nízka telesná teplota (pod 35 ºC), najmä u detí, ktoré sa liečia na chrípku. V takom prípade sa ihneď poraďte so svojím lekárom a prestaňte užívať Viregyt-K.

Deti a dospievajúci
U detí mladších ako 10 rokov nebola stanovená dávka.

Iné lieky a Viregyt-K
Ak teraz užívate,alebo ste v poslednom čase užívali, či práve budete užívať ďalšie lieky, povedzte to svojmu lekárovi alebo lekárnikovi.
Najmä, ak sa jedná o niektoré z nasledujúcich liekov, pretože môžu ovplyvniť účinok Viregytu-K:
• anticholinergiká - (používané na liečbu Parkinsonovej choroby) ako procyklidín
• spazmolytiká - lieky proti spazmom (kŕčovitým sťahom) – (používané na liečbu spazmov a kŕčov
  žalúdka) ako hyoscín
• levodopa – používaná na liečbu Parkinsonovej choroby
• antipsychotiká - lieky proti psychózam – (používané na ovplyvnenie myšlienok, pocitov a správania,
   keď sú narušené ochorením), ako chlórpromazín, haloperidol
• diuretiká - močopudné lieky – (používané na úľavu pri zadržiavní vody a na zníženie vysokého
   krvného tlaku) ako hydrochlórotiazid, amilorid alebo triamterén.
 
Viregyt-K a alkohol
Nepite alkohol, keď užívate Viregyt-K.

Tehotenstvo, dojčenie a plodnosť
Ak ste tehotná alebo dojčíte, ak si myslíte, že ste tehotná alebo ak plánujete otehotnieť, poraďte sa so svojím lekárom alebo lekárnikom predtým, ako začnete užívať tento liek.
Neužívajte Viregyt-K, ak ste tehotná alebo sa snažíte otehotnieť.

Neužívajte Viregyt-K, ak dojčíte, pretože liečivo amantadín prechádza do materského mlieka a môže uškodiť vášmu dieťaťu.

Vedenie vozidiel a obsluha strojov
Užívanie Viregytu-K vám može spôsobiť zahmlené videnie alebo pocit závratu. Ak pociťujete takéto
účinky, neveďte vozidlá a neobsluhujte stroje, pokým neodznejú.

Viregyt-K obsahuje laktózu.
Ak vám lekár oznámil, že trpíte neznášanlivosťou niektorých druhov cukrov, poraďte sa so svojím lekárom predtým, ako začnete užívať tento liek.


3.	Ako užívať Viregyt-K

Vždy užívajte tento liek presne tak, ako vám povedal váš lekár. Ak si nie ste niečím istý, overte si to u svojho lekára.

Kapsuly prehltnite celé a zapite vodou.

Odporúčaná dávka sa líši pre nasledovné prípady:

Parkinsonova choroba
Dospelí: 1 kapsula (100 mg) denne počas prvého týždňa.
Lekár vám zvýši dávku na 2 kapsuly denne (200 mg).
V niektorých prípadoch sa môžu podávať vyššie dávky až do 4 kapsúl (400 mg) denne. Dávka 400 mg/denne sa nemá prekročiť.
Dospelí nad 65 rokov: 1 kapsula (100 mg) raz denne.

Infekcie chrípky (chrípka A)
Dospelí: 1 kapsula (100 mg) denne.
Dospelí nad 65 rokov: 1 kapsula (100 mg) denne.

Na prevenciu chrípky: Kapsuly Viregyt-K sa môžu užívať tak dlho, pokým je potrebná ochrana. Obyčajne približne 6 týždňov.
Na liečbu chrípky: Viregyt-K sa má užívať približne 4 až 5 dní.

Ak máte ťažkosti s obličkami, lekár vám môže stanoviť nižšiu dávku.

Použitie u detí a dospievajúcich.
Infekcie chrípky (chrípka A):
Deti: (10 až 15 rokov): 1 kapsula (100 mg) denne.
Deti (do 10 rokov): Pre deti mladšie ako 10 rokov dávka nebola stanovená.

Ak užijete viac Viregytu-K, ako máte
Ak omylom užijete príliš veľa kapsúl, alebo niekto iný užije váš liek, okamžite vyhľadajte svojho lekára alebo najbližšiu pohotovostnú službu. Lekárovi ukážte zvyšok liekov alebo prázdny obal.

Ak zabudnete užiť Viregyt-K
Neznepokojujte sa. Ak vynecháte dávku, užite ju, keď si spomeniete, pokiaľ už nie je čoskoro čas na ďalšiu dávku. Potom pokračujte v užívaní ako obyčajne. Neužívajte dvojnásobnú dávku, aby ste nahradili vynechanú dávku.

Ak prestanete užívať Viregyt-K
Neprestaňte užívať Viregyt-K naraz, pretože sa vaše príznaky pri Parkinsonovej chorobe môžu zhoršiť. Ak chcete prestať užívať Viregyt-K, poraďte sa s lekárom, ktorý vám povie, ako postupne znižovať dávku.

Ak užívate antipsychotiká (lieky proti psychickým poruchám) a zrazu prestanete užívať Viregyt-K, môže sa u vás prejaviť súbor príznakov vrátane:
• horúčky
• potenia
• prudkého búšenia srdca
• svalovej stuhnutosti (ťažkosti s pohybom)
• neschopnosti ovládať močový mechúr (môžete pociťovať náhle nutkanie na močenie).

Ak sa u vás vyskytne ktorýkoľvek z týchto príznakov, okamžite sa obráťte na svojho lekára.

Niektorí pacienti spozorujú, že tento liek stráca účinok proti Parkinsonovej chorobe po pravidelnom niekoľkomesačnom užívaní. Ak si to všimnete, poraďte sa so svojím lekárom.

Ak máte akékoľvek ďalšie otázky týkajúce sa použitia tohto lieku, opýtajte sa svojho lekára alebo lekárnika. 


4.	Možné vedľajšie účinky

Tak ako všetky lieky, aj tento liek môže spôsobovať vedľajšie účinky, hoci sa neprejavia u každého.

Tieto účinky sú často mierne a po niekoľkých dňoch liečby môžu odznieť. Ak ich pociťujete ako závažné alebo tvajú viac ako niekoľko dní, obráťte sa na svojho lekára alebo lekárnika.

Ak sa u vás vyskytne niektorý z nasledujúcich príznakov, okamžite sa obráťte na svojho lekára alebo navštíte najbližšiu nemocnicu:
- závraty
- mdloby, strata vedomia
- konvulzie (kŕče)

Oznámte svojmu lekárovi alebo lekárnikovi, ak si myslíte, že máte niektoré z nasledujúcich alebo aj iné ťažkosti pri užívaní Viregytu-K:

Veľmi časté vedľajšie účinky (postihujú viac ako 1 z 10 osôb):
• opuch členkov
• červené mramorované škvrny na koži. 

Časté vedľajšie účinky (postihujú menej ako 1 z 10 osôb):
Úzkosť, pocity prílišného vzrušenia, ťažkosti so spánkom, bolesť svalov, bolesť hlavy, búšenie srdca, pocit únavy, halucinácie (vidiny), nočné mory, nízky krvný tlak pri vstávaní. Pri tom môžete pociťovať závrat alebo mdloby. Nevoľnosť, ťažkosti s ovládaním pohybov, suchosť v ústach, splývavá reč, strata chuti do jedla, zahmlené videnie, napínanie na vracanie alebo vracanie, ťažkosti so sústredením, zápacha, nervozita, potenie, depresia.

Menej časté vedľajšie účinky (postihujú menej ako 1 zo 100 osôb)
Zmätenosť, dezorientácia (neviete, kde ste), poruchy myslenia alebo správania (psychóza), trasenie, ťažkosti s pohybom, konvulzie (kŕče), neuroleptický malígny syndróm (NMS) – môžete pociťovať horúčavu a stuhnutosť svalov.

Zriedkavé vedľajšie účinky (postihujú menej ako 1 z 1000 osôb)
Hnačka, vyrážky, očné ťažkosti (poruchy rohovky, opuch tkaniva rohovky a znížená zraková ostrosť), strata ovládania močového mechúra. Môžete mať ťažkosti pri močení alebo náhle nutkanie na močenie.

Veľmi zriedkavé vedľajšie účinky (postihujú menej ako 1 z 10 000 osôb)
Ťažkosti so srdcom, ktoré spôsobujú dýchavičnosť alebo opuch členkov, pokles počtu bielych krviniek, čo zvyšuje riziko infekcií, zmeny v pečeňových krvných testoch, precitlivenosť na slnečné svetlo.

Boli hlásené aj delírium, hypomanický stav a mánia (pocity neobyčajnej energie a nadšenia).
Najmä u detí sa pozorovala neobyčajne nízka telesná teplota (pod 35 ºC).


Hlásenie vedľajších účinkov
Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii pre používateľa. Vedľajšie účinky môžete hlásiť aj priamo na národné centrum hlásenia uvedené v 
Prílohe V. Hlásením vedľajších účinkov môžete prispieť k získaniu ďalších informácií o bezpečnosti tohto lieku.


5.	Ako uchovávať Viregyt-K

Uchovávajte pri teplote do 25 °C.

Tento liek uchovávajte mimo dohľadu a dosahu detí.

Tento liek nepoužívajte po dátume exspirácie, ktorý je uvedený na škatuli a na fľaške po EXP. Dátum exspirácie sa vzťahuje na posledný deň v danom mesiaci.

Nelikvidujte lieky odpadovou vodou alebo domovým odpadom. Nepoužitý liek vráťte do lekárne. Tieto opatrenia pomôžu chrániť životné prostredie.


6.	Obsah balenia a ďalšie informácie

Čo Viregyt-K obsahuje
-	Liečivo je 100 mg amantadini hydrochloridum.    
-	Ďalšie zložky sú: magnéziumstearát, monohydrát laktózy.
-	Obal kapsuly obsahuje: chinolínovú žlť (E104), indigokarmín (E132), oxid titaničitý (E171).

Ako vyzerá Viregyt-K a obsah balenia
Zelené kapsuly naplnené bielymi alebo žlto bielymi granulami, v hnedej sklenenej liekovke s poistným plastovým uzáverom s tlmičom nárazov, papierová škatuľka, písomná informácia pre používateľa.
Veľkosť balenia: 50 kapsúl


Držiteľ rozhodnutia o registrácii
EGIS Pharmaceuticals PLC
Keresztúri út 30-38
1106 Budapešť
Maďarsko

Výrobca
EGIS Pharmaceuticals PLC
Mátyás kir. u. 65.
9900 Körmend
Maďarsko


Táto písomná informácia bola naposledy aktualizovaná v máji 2018.

